《病中夜吟》
清代·纪逵宜

庚申一之日，卧疴城南舍。霜雪正萧辰，凄迷夜复夜。

稚子愁不言，老妻但唶唶。人生各有涯，时至难更惜。

矧予拓落人，学道鲜蕴藉。生不应少微，死岂缘木稼。

既异处士怀，亦匪达官怕。嗒然天地中，随分沐大化。

一息此尚存，渊冰敢宽假。青灯自多情，照我书在架。

作者简介：纪逵宜，字肖鲁，又字可亭，晚号间云老人，文安人。雍正癸卯进士，由知县历官刑部员外郎。有《茧瓮集》。